የፍትህ ስርዓትን ለማሻሻል የጥናትና ምርምር ስራዎች እየተከናወኑ መሆናቸው ተገለጸ
የፍትህ ስርዓትን ለማሻሻል የጥናትና ምርምር ስራዎች እየተከናወኑ መሆናቸውን የፌዴራል የፍትህ፣ የሕግ ምርምር እና ስልጠና ኢንስቲትዩት ገለጸ፡፡የኢንስቲትዩቱ የህግ ተመራማሪ አቶ ምትኩ ማዳን በዘርፉ ከተደረጉ የተለያዩ ማሻሻያዎች ባሻገር በዚህ ዓመት በሶስት ዋና ዋና ዘርፎች ላይ ትኩረት ተሰጥቶ እየተሰራ መሆኑን ገልጸዋል፡፡ ማሻሻዎቹም በዋናነት መሬትና መሬት ነክ የሆኑ ጉዳዮችን የሚመለከት የህግ ጥናት፣ የፍትህ አካላት መረጃ ተደራሽነት እንዲሁም የፍትህ አካላት ህጋዊ ተጠያቂነት ላይ ትኩረት ያደረጉ መሆናቸውን ተናግረዋል፡፡ኢትዮጵያ ከቀሪው አለም ጋር በፖለቲካ፣ በኢኮኖሚና በማህበራዊ ጉዳዮችን አስተሳስራ ለመጓዝ ከ1923 ዓ.ም ጀምሮ አራት ሕገ መንግስቶችን በማውጣት፣ ወቅቱን በሚመጥን መንገድ በማሻሻል እና ሕገ-መንስቱን በተሟላ መንገድ ለማስፈጸም የፍትሐብሔር ጉዳዮችን የሚመለከቱ የወንጀል፣ የንግድ እና መሰል ሕጎችን በማውጣት የሕግ ትምህርት ቤት በማቋቋም የፍትሕ ዘርፉን ስታዘምንና የማሻሻል ሥራዎችን ስትሰራ ቆይታለች፡፡ሆኖም ግን ፍትህ የማስፈን ስራው አሁንም ችግሮች እንዳለበትና ለዚህ መንስኤ የህግ መረጃ እጥረት እንደሆነ ከዋልታ ጋር ቆይታ ያደረጉት የህግ ተመራማሪ የሆኑት ሙሉአልም አበራ ገልጸዋል፡፡የፍትህ ስርዓቱን ለማሻሻል ከ1998 ዓ.ም ጀምሮ የተለያዩ ስራዎች እየተሰሩ እንደሆነና በተለይ ከ50 ዓመት በላይ አገልግሎት ሲሰጥ የነበረው የፍትሐብሔር ህግ ስራ ለማሻሻል ከስልሳ በላይ የጥናትና ምርመር ስራዎች መሰራታቸው ተገልጿል፡፡